Samþykkt hefur verið að opna tíu flóttaleiðir fyrir almenna borgara frá hersetnum svæðum Úkraínu. Talið er að Rússar hafi skipt um æðstráðanda yfir hernaðaraðgerðunum og hyggist þannig endurskipuleggja innrásina.
Rússar virðast ekki hafa náð markmiðum sínum á þeim 44 dögum sem liðnir eru frá upphafi innrásarinnar. Þeim hefur mistekist að ná mikilvægum borgum á sitt vald og hafa nú beint sjónum sínum að Donbas í austurhluta landsins. Volodymyr Zelenskyy fundaði með Ursulu von der Leyen, forseta framkvæmdastjórnar Evrópusambandsins, og Josep Borrell, utanríkismálastjóra sambandsins, í Kænugarði í gær. Þar ítrekaði von der Leyen samstöðu Evrópu með Úkraínu og Borrell sagði tvö orð lýsa því sem væri að gerast í landinu. Annars vegar mistök - og vísaði hann þar í árangur rússneska hersins, og hins vegar hryllingur.
two words to describe what`s happening in Ukraine. One word is failure. A big failure of the Russian army that hasn`t been able to overcome your courage. And the word is horror.
Vestrænir embættismenn segja Rússa nú hafa skipt um æðstráðanda yfir hernaðaraðgerðum í Úkraínu og hyggist þannig endurskipuleggja innrásina. Nýskipaði hershöfðinginn, Alexander Dvornikov, hafi mikla reynslu af hernaðarskipulagningu eftir bardaga í Sýrlandi.
Aðstoðarforsætisráðherra Úkraínu greindi síðan frá því í morgun að samþykkt hefði verið að opna tíu flóttaleiðir fyrir almenna borgara úr hersetnum svæðum landsins. Meðal annars verður íbúum hafnarborgarinnar Mariupol heimilað að aka burt á einkabílum. Þá hefur fólki í Luhansk-héraði verið ráðlagt að forða sér þar sem loftárásir Rússa færast sífellt í aukana.
Samkvæmt upplýsingum úkraínskra yfirvalda hafa 176 börn farist í árásum Rússa frá upphafi innrásar og 324 hafa særst.

Talið er að Rússar hafi skipt um æðstráðanda yfir hernaðaraðgerðunum í Úkraínu og hyggist þannig endurskipuleggja innrásina. Samþykkt hefur verið að opna tíu flóttaleiðir fyrir almenna borgara frá hersetnum svæðum.